# דברי הסבר למק"ח 1941

**צו תעריף המכס והפטורים ומס קנייה על טובין (הוראת שעה מס' 15) התש"ף – 2020**

מאז שנת 2016 חלות הוראות שעה המאפשרות יבוא במסגרת מכסה פטורה ממכס של ירקות טריים. מטרת המכסות היא למנוע ככל הניתן מחסור או עליית מחירים בירקות טריים. המכסה הפטורה לעניין יבוא ירקות קשים מהסוגים תפוחי אדמה, בצל, כרוב, גזר, לפת וחזרת, עמדה בשנים האחרונות על 15,000 טון, ואילו המכסה ליבוא ירקות רכים מהסוגים עגבניות, פלפלים, חסה, סלריאק, מלפפונים ופטרוזיליה עמדה על 35,000 טון.

בצו זה מוצע לחדש את המכסות האמורות, ולאפשר יבוא של ירקות טריים במסגרת מכסות פטורות ממכס, בהתאם לתנאי הגידול והצריכה בשוק המקומי, בתקופה שמיום פרסומו של הצו ועד לסוף חודש יולי 2021.

לא צפויה השפעה על הכנסות המדינה ממסים, הואיל ומכסות זהות בגודלן היו בתוקף גם בשנת 2019.